## Més de 400 nounats prematurs de la Comunitat Valenciana s’alimenten amb llet materna donada cada any

*** El 19 de maig se celebra el Dia Mundial de la Donació de Llet Materna per a agrair l’altruisme de les mares donants
* L’any passat es van distribuir un total de 838 litres de llet**

Un total de 417 nounats prematurs es van alimentar en els centres hospitalaris públics de la Comunitat Valenciana durant 2024 gràcies a la donació que, de manera altruista i anònima, van realitzar 322 mares que estaven alletant els seus bebés.

Concretament, es van distribuir 838 litres de llet pasteuritzada a les UCI neonatals dels hospitals La Fe, Clínic de València, General de Castelló, Doctor Balmis, Sant Joan d’Alacant i General d’Elx.

Així mateix, des que va començar l’any 2025, 138 xiquets més s’han alimentat amb les donacions realitzades al Banc de Llet Materna de la Comunitat Valenciana, 243 litres distribuïts fins a abril, gràcies a la generositat de 186 mares.

El 19 de maig se celebra el Dia Mundial de la Donació de Llet Materna, amb l’objectiu d’agrair l’altruisme de les mares donants, que permeten salvar vides compartint la seua llet amb els qui més la necessiten, així com promocionar i explicar els beneficis que té esta donació per als nounats malalts i prematurs.

En la Comunitat Valenciana, el Banc de Llet Materna, adscrit al Centre de Transfusió (CTCV), rep, processa i distribuïx, amb garanties sanitàries per al seu consum, la llet materna donada als hospitals a on s’atén nounats candidats a ser receptors.

La donació voluntària i altruista per part de les mares donants, l’anonimat de la donant i dels qui la reben i la distribució davall prescripció mèdica són els principis en els quals es basa el Banc de Llet Materna.

Quant a la selecció de les donants, es realitza en els servicis de neonatologia dels hospitals La Fe de València, Doctor Balmis d’Alacant i General de Castelló.

La llet donada està destinada a ser utilitzada per xiquets hospitalitzats, especialment nounats prematurs amb pes inferior a 1.500 grams en nàixer o una edat gestacional inferior a les 32 setmanes. També poden beneficiar-se de la llet donada els nounats que requerisquen cirurgia intestinal, que tinguen cardiopaties congènites, retards severs de creixement, etc.

**Qui pot donar**

Pot ser donant qualsevol mare sana, que estiga alletant satisfactòriament el seu fill o filla i que desitge extraure’s llet per a donar-la al banc.

No obstant això, hi ha algunes situacions en les quals no és possible donar, com ara si la donant és consumidora d’alcohol, tabac, drogues o amb excés de cafeïna; si patix alguna malaltia crònica important, o si consumix regularment algun fàrmac incompatible amb la lactància.

Tampoc es pot donar si es patix alguna malaltia infecciosa, com ara virus de l’hepatitis B o C, VIH o sífilis, així com si es pertany a un grup de risc de contraure estes infeccions.

Fecha: 18/05/2025